Anno Domini millesimo quadringentesimo quinquagesimo octavo, statuta sunt haec apud Cistercium duodecima die mensis septembris, in eiusdem Cisterciensis Ordinis Capitulo generali. ORATIONES 1.   Pro beatissimo ac sanctissimo domino nostro domino Pio, divina Providentia Papa moderno, necnon pro reverendissimis… *etc. ut in anno* 1455. 2.   Praeterea pro christianissimo… *etc. ut in anno* 1449. 3.   Insuper pro burgensibus… *etc. ut in anno* 1449. 4.   Ceterum pro pace… *etc. ut in anno* 1449. 5.   Postremo pro felicis… *etc. ut in anno* 1449. [DIFFINITIO] GENERALIS 6.   Cum Ordo noster… *etc. ut in anno* 1456. ELECTIONUM CONFIRMATIONES 7.   Depositionem et destitutionem fratris Oliverii Potier a dignitate abbatiali monasterii de Re, Xantonensis dioecesis, per bonae memoriae reverendum patrem dominum abbatem Pontigniaci, ipsius monasterii patrem abbatem, suis demeritis exigentibus factam, necnon electionem, provisionem, installationem et confirmationem de persona fratris Ioannis Merichon, eiusdem monasterii expresse professum, in abbatem ipsius monasterii, prout in decreto… *etc. ut in forma consueta*. 8.   Electionem, installationem et confirmationem factas de persona fratris Radulphi Milet, monasterii de Bonoportu monachi expresse professi, in abbatem monasterii de Loco Dei, Ambianensis dioecesis, per abbatem monasterii de Bello becco, s. th. pr., vice et auctoritate abbatis Fulcardimontis… *etc.* 9.   Electionem, installationem et confirmationem de persona fratris Ioannis Garrigas, monachi Bonae cumbae, ad dignitatem abbatialem dicti monasterii Bonae cumbae, per abbatem de Candelio, ipsius monasterii immediate patrem abbatem, rite et canonice factas… *etc.* 10.   Electionem, installationem et confirmationem de persona fratris Guidonis de Edua abbatis monasterii Caroliloci, ad dignitatem abbatialem monasterii Pontigniaci per reverendissimum in Christo patrem dominum Cisterciensem, ipsius monasterii immediate patrem abbatem, rite et canonice… *etc.* 11.   Electionem, installationem et confirmationem de persona fratris Ioannis Boulengari, religiosi et presbyteri monasterii de Mortuo mari, in sacra pagina baccal., expresso professi, in abbatem eiusdem monasterii de Mortuo mari, per abbatem de Bello becco, s. th. pr., vice et auctoritate abbatis Ursicampi, s. th. pr., rite et canonice… *etc.* 12.   Electionem, installationem et confirmationem de persona fratris Petri de Halescourt, monachi presbyteri monasterii de Bello prato, Belvacensis dioecesis, ad dignitatem abbatialem monasterii praedicti de Bello prato, per abbatem Ursicampi, s. th. pr., eiusdem monasterii de Bello prato patrem abbatem, rite… *etc.* 13.   Ad idem, pro fratre Luca ad dignitatem abbatialem monasterii de Trizayo, per abbatem monasterii de Charone, vice et auctoritate domini Pontigniaci, factas… *etc.* [DIFFINITIONES] GENERALES 14.   Dum his diebus malis, frigescente caritate et crescente malitia, dietim varii et novi adversus Ordinem emergunt insultus, Ordinem ipsum ac ipsius exemptiones, libertates et privilegia enervantes, quibus per omne quod in ipso est generale Capitulum cupiens providere, statuit et instituit ambassiatam solemnem ad Sanctissimum Dominum nostrum ac Sanctam Sedem Apostolicam fore destinandam, et pro huiusmodi ambassiatae onere assumendo, ordinat et deputat dominum Claraevallensem, s. th. pr., instituitque et ordinat magistrum Gaufridum de Alneto, s. th. pr., procuratorem generalem Ordinis in Curia romana, ad defendendum huiusmodi exemptiones, privilegia et libertates cum clausulis opportunis per dominum Cisterciensem postea plenius declarandis, et ad huiusmodi onera supportanda universis et singulis monasteriis utriusque sexus Ordinis universi, subsidium duorum millium ducatorum generale Capitulum imponit. Clausula per dominum Cisterciensem declarata : Nos vero, praefatus frater Ioannes abbas Cistercii tam vigore huiusmodi diffinitionis, quam auctoritate nostra paterna et plenaria, informati sufficienter de sufficientia, probitate, industria et circumspectione venerabilis et in Christo carissimi coabbatis nostri monasterii de Casa nova, eiusdem Ordinis,… (*locus vacuus*) dioecesis, ipsum tenore praesentium instituimus in tota natione italica huiusmodi diffinitionis executorem, dantes sibi et concedentes plenariam potestatem ac mandatum speciale, dehinc ad proximum generale Capitulum, visitandi, reformandi, corrigendi, instituendi, et destituendi omnia et singula, quae in monasteriis Ordinis utriusque sexus et cuiuscumque generationis existant in tota dicta natione italica constitutis, in spiritualibus et temporalibus, in capitibus et in membris invenerint esse visitanda, reformanda, corrigenda seu quomodolibet instituenda vel destituenda ; iura quoque libertates et privilegia Ordinis iuxta formam in statutis apostolicis et regularibus Ordinis traditam, tuendi et defendendi ; praefatorum insuper monasteriorum utriusque sexus regulares personas in foro conscientiae absolvendi cum poenitentia salutari ab omnibus et singulis peccatis, casibus et excommunicationum sententiis, nobis nostroque generali Capitulo specialiter reservatis, ac super irregularitatibus contractis cum ipsis dispensandi ; monasteriis denique monialium de confessoribus, capellanis et procuratoribus sufficientibus et idoneis providendi ; fugitivos quoque et apostatas ac alios Ordinis decus et honorem denigrantes, sumptibusque et expensis monasteriorum suorum, capiendi et incarcerandi, seu capi et incarcerari faciendi aut, alias iuxta suorum exigentiam peccaminum puniendi ; contributiones praeterea ipsis monasteriis impositas ac arreragia earumdem a decem annis et citra elapsa requirendi, petendi, exigendi, levandi et recipiendi, et ad solvendum per censuras Ordinis et alias iuris et iustitiae vias, abbates et officiarios praefatorum monasteriorum constringendi et compellendi ; et nihilominus subsidium per nostrum generale Capitulum pro ambassiata ad Sanctissimum dominum nostrum, ut praemittitur, ipsis monasteriis et cuilibet eorum rationabiliter impositum secundum taxam inferius annotatam, per vos seu alium vel alios securum vel securos levandi et recipiendi, ac ad solvendum per huiusmodi censuras Ordinis ac alias iuris et iustitiae coercitiones huiusmodi abbates, abbatissas, officiarios et officiarias, ac procuratores eorumdem compellendi. Necnon monasteria tam virorum quam mulierum per nos inferius non taxata, vice et auctoritate praefatis, secundum valorem ipsorum monasteriorum rationabiliter taxandi, et ad solvendum summam per ipsum taxatam, ut praemittitur, compellendi ac de per vos receptis quittantias dandi ; et generaliter omnia et singula circa praemissa et ea tangentia sumptibus et expensis rationabilibus praefatorum monasteriorum, quos sibi solvi et refundi praecipimus et mandamus agendi, gerendi et exercendi, quae nos agere, gerere et exercere possumus, si praesentes personaliter essemus, invocato ad singula praemissa, si opus fuerit, quorumcumque iudicum ecclesiasticorum et saecularium auxilio et favore ; omnibus igitur et singulis praefatorum monasteriorum regularibus personis firmiter damus in mandatis in virtute salutaris obedientiae, ac sub excommunicationis poena, quatinus in praemissis et ea tangentibus seu quomodolibet dependentibus ab eisdem eidem de Casa nova assistant et pareant humiliter et devote. Sequitur taxa praedictorum monasteriorum. Datum sub sigillis nostro et Diffinitorum eiusdem Capituli, die, mense, anno et loco supradictis. 15.   Generale Capitulum sufficienter informatum de desolatione monasterii de Cadunio, quod causantibus guerris ad tantam devenit penuriam, quod religiosi in eodem die noctuque divinis famulantes vix victum tenuem inde possunt habere ; consideransque quondam monasterium de Gondonio, quod pro nunc puram ad aream et mansuram redactum est, sub ipsius monasterii de Cadunio paternitate fuisse, ipsum monasterium quondam de Gondonio cum omnibus fructibus, iuribus, possessionibus et pertinentiis suis ipsi monasterio de Cadunio, idem generale Capitulum unit et incorporat, committens et mandans abbatibus de Dalone et de Petrosa, ac cuilibet eorum, quatinus fratrem Guillelmum de Brussiaco, apostatam eiusdem monasterii de Gondonio, capiant seu capi faciant, et quilibet eorum capiat seu capi faciat, carceribusque mancipent et mancipari procurent, invocato, si opus fuerit, auxilio brachii saecularis et favore, salvis constitutionibus et iuribus Ordinis. 16.   Unionem monasterii de Sinaqua monasterio de Mansiade per reverendissimum in Christo patrem dominum Alanum, tituli Sanctae Praxedis, cardinalem Avenionensem vulgariter nuncupatum, in regno Franciae et Delphinatu Viennensi legatum de latere, factam, generale Capitulum gratam habens ipsam consentit, et quantum in ipso est, approbat et confirmat, ita tamen quod abbas eiusdem monasterii de Mansiade, qui est et qui pro tempore fuerit, quatuor religiosos sacerdotes cum suis servitoribus in dicto monasterio de Sinaqua ad divinum servitium peragendum in perpetuum continuare teneatur, salvis contributionibus et iuribus Ordinis. 17.   Monasterium Vallis Sanctae omnino desolatum et destructum, quod R. in Christo pater dominus episcopus Cavallicensis ad se et suum episcopatum attrahere et unire nititur, praesens generale Capitulum certis ex causis ipsum moventibus unit et incorporat in perpetuum monasterio Bonae vallis Viennensis, cum omnibus iuribus, fructibus et pertinentiis suis, salvo iure abbatis Morimundi et contributionibus ac iuribus Ordinis. 18.   Omnibus et singulis personis Ordinis sub inobedientiae poena inhibetur, ne cum fratre Ioanne Luardi, Ordinis sancti Benedicti, pro abbate monasterii de Feisia se gerenti, habitent, seu in aliquo communicent, quin potius fratri Ioanni Bajuli abbati dicti monasterii in licitis et honestis favorisent, et si quae bona ad ipsum monasterium spectantia receperint aut penes se habeant, eidem Bajuli restituant. 19.   Processum inter abbatissam et monasterium de Bitumine et de Bons praesens generale Capitulum abbati de Casa nova committit decidendum, in plenaria Ordinis potestate, assumptis secum aliquibus Ordinis abbatibus, si sibi visum fuerit expedire. 20.   Pensionem seniori abbati de Longovillari, qui citra annum resignavit, attenta sui corporis invalitudine, per patrem abbatem necnon modernum abbatem et conventum eiusdem monasterii de Longovillari factam et assignatam, praesens generale Capitulum ratificat, approbat et confirmat. 21.   Attenta abbatis de Longovillari paupertate et debilitate corporis, praesens generale Capitulum ipsum benigne absolvit dehinc ad quinquennium a via Capituli generalis. 22.   Fratrem Aegidium abbatem, Arnoldum priorem, Reginaldum bursarium, propter resistentiam quam abbati Signiaci, patri abbati eiusdem monasterii Vallis Sancti Lamberti in visitatione sua factam, ad praesens generale Capitulum citatos, idem Capitulum reputat contumaces, mandando et committendo abbatibus de Villari et de Alna et cuilibet eorum quod eosdem abbatem, priorem, bursarium ac suos fautores et complices coram ipsis citent ad videndum se declarari huiusmodi contumaciam incurrisse, alterque eorum et quemlibet eorum puniant, prout viderint secundum exigentiam casuum expedire. 23.   Cum secundum Ordinis nostri privilegia etiam novissime a Summo Pontifice innovata et confirmata, nulla persona, etiam si cardinalatus fungatur dignitate, monasteriis nostri Ordinis praeesse, aut ipsa in commendam, sive alias quovismodo possit tenere, praesens generale Capitulum sub poena excommunicationis latae sententiae et carceris perpetui fratri Philippo de Lasa in abbatem de Columna electo inhibet, ne quovismodo concordet, seu ius suum tranportet [transportet ] in dominum protonotarium de Perusio, aut in alium quemcumque, qui non sit de Ordine nostro ; citatque ipsum Philippum praesens Capitulum ad 20*m* diem postquam praesentes litterae sibi fuerint praesentatae, coram domino Cistercii in Cistercio personaliter, omni excusatione postposita, compariturum, responsurumque ad omnia et singula quae contra ipsum proponentur ; et si opus est, ad videndum se deponi, si sua exigant demerita, sub debitis protestationibus et clausulis opportunis, mandando abbati de Misericordia Dei, ut hanc diffinitionem per se vel alium quantocius sibi praesentet et executioni demandet, quae inde fecerit praefatum dominum Cisterciensem debite certificaturus. 24.   Visis et auditis sufficienter partibus, ac processibus diligenter examinatis, praesens Capitulum generale diffinit et declarat fratrem Antonium Martelli fore et esse indubitatum monasterii Aquaebellae abbatem et fratrem Guidonem Lenandi nullum ius in eodem habere, quapropter super ipsius impetitione ipsi fratri Guidoni perpetuum imponit silentium. 25.   Quia unusquisque de sibi commissis fidelem tenetur reddere rationem, praesens generale Capitulum praecipit et mandat sub poenis et censuris Ordinis, abbati de Lenin, s. th. pr., qui aliquibus annis in officio provisoratus collegium Sancti Iacobi Eidelbergense rexit, quatinus pro annis quibus rexit, provisori et collegio infra duos menses ab intimatione praesentis diffinitionis, fideles reddat computationes ; executionem praesentis diffinitionis abbati de Sconovia, s. th. pr., committendo. 26.   Abbati[ssae] de Monasteriolo districte praecipit praesens generale Capitulum, ne de cetero libros sui monasterii sic faciliter et communiter concedat, praesertim cum, ut fertur, occasione ista saepius alienentur aut deteriorentur, ne etiam sine scientia et praesentia conventus aliquid sigilletur. 27.   Generale Capitulum per dominum Morimundi, s. th. pr., informatum super poenitentia et emendatione fratris Engelhardis, monasterii de Ebraco monachi expresse professi, ipsum rehabilitat ad omnes Ordinis actus legitimos, abbatiali dignitate seclusa, remittitque ad proprium monasterium, praecipiendo abbati eiusdem monasterii quatinus ipsum absque aliqua poenitentia recipiat, et tamquam ovem propriam foveat et nutriat. 28.   Priorissis de Villaribus Caniveti et de Mauritonio inhibet Capitulum generale sub poena convicti de contagio carnis, ne amodo permittant suos procuratores saeculares infra claustra ipsorum monasteriorum habitare, sed in locis ab ipsis claustris separatis et remotis habitationes eorum disponantur. 29.   Difficultates varias in processu tam contendentium super abbatiatu monasterii Caroliloci, quam super rebellionibus et iniuriis domino Pontigniaci, patri abbati eiusdem monasterii Caroliloci, per religiosos dicti monasterii factis, propter singularum partium ad praesens generale Capitulum minime citatarum absentiam, idem generale Capitulum minus commode dissolvere et decidere valens, et nihilominus variis cupiens incommodis obviare, quae praefato Caroliloci monasterio possent evenire, si processus huiusmodi tractum caperent longiorem, abbatibus de Prulliaco, de Ursicampo, s. th. pr., iam per dominum Cistercii commissis, praesens generale Capitulum coniunctim et divisim et duobus eorum, altero praepedito, committit decidendos et fine debito terminandos, necnon sententiendum et diffiniendum in huiusmodi processibus, in plenaria Ordinis potestate ; quam quidem diffinitionem partis huiusmodi, seu eorum procuratores consenserunt et quod id fiat communibus huiusmodi expensis ad invicem concluserunt et promiserunt, in praesentia et manibus dominorum notariorum praesentis Capituli hic signatorum. 30.   Visitationem et reformationem omnium et singulorum monasteriorum Ordinis utriusque sexus et cuiuscumque generationis existant in tota natione Hispanica, lingua Auxitana et Vasconia, necnon certis aliis provinciis postea nominandis consistentium, domino Morimundi, s. th. pr., praesens generale Capitulum committit cum clausulis opportunis per dominum Cisterciensem plenius declarandis. 31.   Generale Capitulum sufficienter informatum super temeraria praesumptione fratris Petri Ribrega, monachi de Obasina, qui abbate monasterii de Valeta in Curia romana existente, manu armata idem monasterium de Valeta intrasse, eique varia damna et incommoda intulisse, ac officium abbatis in die Cenae Domini in eodem monasterio exercuisse temerarie ausus est, ipsum fratrem Petrum decernit et mandat carceribus durissimis retrudendum, abbati de Cadunio praecipiendo, quatinus ipsum fratrem Petrum capiat et huiusmodi poenam sibi infligat, invocato ad hoc si necesse fuerit auxilio brachii saecularis. 32.   Ad humilem supplicationem et instantiam abbatis Ursicampi, s. th. pr., cum fratre Philippo Carpentarii, monacho eiusdem monasterii Belliloci (*sic*) per generale Capitulum misericorditer dispensatur, ut non obstante vitio incontinentiae, de quo notatus est, ad omnes Ordinis actus legitimos, voces, dignitates et officia, si sua exigant merita, et ad hoc suorum superiorum intervenerit consensus, promoveri valeat et assumi. 33.   Ad idem, pro fratre Ioanne Hericourt eiusdem monasterii professo, qui per quadriennium vel circiter habitu regulari apostatavit dimisso. 34.   Ad idem, pro fratre Aegidio Ruelle, eiusdem monasterii professo, qui de nocte de dormitorio descendit et octo aut decem dies apostatavit. 35.   Ad idem, pro fratribus Gerardo de la Roye, Gerardo de Monstreul et Ioanne Daret, quorum quilibet apostasiam incurrit, et Ioanne de Fienens. 36.   Attento senio et corporis invalitudine abbatis Ursicampi, s. th. pr., generale Capitulum ipsum misericorditer absolvit de cetero a via Capituli generalis. 37.   Abbati de Cadunio praesens generale Capitulum committit, quatinus se informet an frater Antonius de Combessosa, monachus monasterii Obasinae, falsificaverit seu contrafecerit et executioni demandare facere per fratrem Petrum Ribrega, monachum eiusdem monasterii Obasinae, et si ipsum culpabilem in praemissis invenerit, ipsum secundum iura et statuta Ordinis puniat, in plenaria Ordinis potestate. 38.   Nos frater Ioannes, abbas Cistercii, commissionem regiminis, curae et administrationis monasterii de Penthemont pro fratre Roberto de Marissel, per coabbatem nostrum monasterii de Regalimonte, s. th. pr., ac fratrem Iacobum priorem monasterii nostri Cistercii, prout in litteris quibus nostrae praesentes annectuntur, plenius continetur, ratificamus, confirmamus et approbamus per praesentes. Datum… 39.   Nos et cassationem pensionis, in litteris quibus nostrae praesentes annectuntur, contentae, per coabbatem nostrum de Regalimonte, s. th. pr., ac fratrem Iacobum priorem… *etc. ut supra*. 40.   Domino Claraevallensi, s. th. pr., et abbati de Moris ac cuilibet eorum per se et in solidum, per generale Capitulum committitur, quatinus abbatem Trium fontium per censuras Ordinis compellant et quilibet eorum compellat ad satisfaciendum et solvendum fratri Michaeli de Laudas, monacho Cistercii et rectori domus Cistercii in Divione existentis, summam septem coronarum auri, de resta decem coronarum auri fratri Petro de Flinis tunc abbati dicti monasterii Trium fontium, per eumdem fratrem Michaelem concessorum et sibi debitorum, in plenaria Ordinis potestate. 41.   Sub poena excommunicationis latae sententiae priori, suppriori, cellerario, omnibusque et singulis monachis monasterii de Obasina, per generale Capitulum inhibetur ne aliquos Ordinis religiosos ad commorandum in eodem monasterio recipiant, absque suorum abbatum licentia petita et obtenta, et quos iam receperunt, maxime illos de Cadunio, ad proprium abbatem et monasterium sub eadem poena indilate remittant. 42.   Diffinitionem anno elapso per generale Capitulum factam et conclusam, per quam ipsum Capitulum provisionem de persona fratris Petri de Gain (Gay, *cf. ann.* 1457, n. 46) ad monasterium de Cadunio ratificabat et approbabat electionem de persona fratris Ioannis de Paes, alias de Petra, nullius valoris et efficaciae declarando, ei sub poena excommucationis [excommunicationis ] perpetuum silentium imponendo, praesens generale Capitulum innovat et approbat, abbatibus de Dalone et de Petrosa et cuilibet eorum in solidum expresse committendo, quatinus ipsam diffinitionem executioni demandent, in plenaria Ordinis potestate. 43.   Quia, proh dolor ! his diebus multa Ordinis monasteria in commendam per dominos cardinales et ceteras personas, quae habitum et formam religionis nostrae minime gerunt, detinentur et occupantur, ratione cuius monasteria ipsa et ipsi subdita plurima reformatione indigent et visitatione, praesens generale Capitulum praecipit et mandat patribus abbatibus illorum monasteriorum sic detentorum, quatinus tam ipsa monasteria detenta quam sibi subdita visitent et reforment, quod si contingat sibi per mortem aut alias abbate destitui, de persona idonea et sufficiente, electione canonica interveniente, provideant. 44.   Abbatibus de Crista, de Longovado et de Moris et cuilibet eorum per se et in solidum committit generale Capitulum, quatinus omnes abbates et abbatissas, utriusque sexus Ordinis personas, quos et quas alter eorum invenerit domino abbati Claraevallensi, s. th. pr., et eius monasterio in aliquibus pecuniarum summis vel rebus aliis quibuscumque obligatos, seu debite teneri, per censuras Ordinis et alia iuris et iustitiae remedia ad satisfaciendum eidem et suo monasterio viriliter et debite compellat, in ipsius Capituli generalis plenaria potestate. 45.   Ad idem, pro priorissa et conventu de Villers de Canivet, abbatibus de Claravalle, de Bellobecco, s. th. pr., et de Valloriis, et cuilibet in solidum. 46.   Cum dudum per generale Capitulum bona mobilia et immobilia monasterio Vallis Dominae, Coloniensis dioecesis, monasterio Montis Sanctae Walburgis, eiusdem dioecesis incorporata pariter fuerint et subiecta, utpote quia praemissum monasterium… (*locus vacuus*) desolationi et ruinae subiacebat, praesens generale Capitulum praemissam diffinitionem innovando et confirmando praecipit et mandat de Hymenrode et de Heysterbach monasteriorum abbatibus, quatinus diffinitionem ipsam secundum sui formam et tenorem ad plenum executioni demandent, ipsumque monasterium Montis Sanctae Walburgis in bonis, iuribus et possessionibus ipsis manuteneant ; verum quia reverendus pater dominus Coloniensis archiepiscopus praemissa bona mobilia et immobilia monasterio et conventui in Marienforst, Ordinis sanctae Brigidae, applicuit, vultque pro recompensatione bonorum praemissorum dare praemisso monasterio in diversis redditibus valorem 150 florenorum, praemissis abbatibus de Hymenrode et de Heysterbach mandat etiam praesens generale Capitulum, quatinus debite se informent de valore reddituum praemissorum, et si invenerint per ipsam informationem dictos redditus aequivalere bonis per ipsum detentis, praemissum tractatum approbent et confirment, in plenaria Ordinis potestate. 47.   Committitur per generale Capitulum domino Morimundi, s. th. pr., quatinus sub censuris Ordinis compellant de Pomerio et de Novo castro monasteriorum abbates, ac eorum conventus ad satisfaciendum monasterio et conventui de Bello prato Metensis dioecesis, de duobus quartis vini de Alsatia, in quibus eidem monasterio annuatim obligantur secundum formam et tenorem sententiae per dominum Cisterciensem super hoc confectae. 48.   Abbatibus de Ursicampo, s. th. pr., et de Valle regis, et eorum cuilibet in solidum committit praesens generale Capitulum, quatinus quantocius commode poterunt, personaliter accedant ad monasteria de Fusniaco et de Signiaco in moribus et religione, ut fertur, plurimum desolata, ibique visitent, corrigant et emendent, quae corrigenda veniunt et emendanda, in plenaria Ordinis potestate. 49.   Ad idem, pro abbate et conventu monasterii de Ursicampo, de Tribus fontibus, de Caricampo et Longoponte monasteriorum abbatibus. 50.   Abbatibus de Mortuomari et de Bonoportu et cuilibet eorum in solidum committit praesens generale Capitulum, quatinus diligenter se informent an contractus, cui praesens diffinitio annectitur, sit rite et legitime ac pro utilitate monasterii de Bellobecco factus et initus, ipsum confirment et approbent, in plenaria Ordinis potestate. 51.   Ad idem, abbati de Misericordia Dei et de Baugesio per generale Capitulum committitur, quatinus se informent, an tractatus cui praesens diffinitio annectitur, sit rite et canonice, ac pro utilitate monasterii de Stella… *etc. ut supra.* 52.   Licet per Capitulum elapsum de Sancto Andrea, de Alneto, de Barbereyo, de Valle Richerii monasteriorum abbates, sub censuris Ordinis et aliis poenis in *Benedictina* contentis et expressis, moniti forent, quatinus quilibet eorum unum scolarem ad collegium Sancti Bernardi Parisius, cum decenti provisione infra tempus praefixum et determinatum tansmitterent [transmitterent], praesens generale Capitulum eorum paupertati et desolationi condolens, et praesertim cum feratur quemlibet eorum in Cadoniensi studio unum vel duos studentes iam actu tenere, eis de gratia speciali permittit, quod in ipso Cadoniensi studio suos scolares usque ad decennium dumtaxat sic tenere possint, quod non alibi transmittere compellantur, eisdem tamen sub censuris Ordinis praecipiendo, quod ad minus quilibet eorum unum ibidem indefectibiliter manuteneat, praesentis diffinitionis executionem magistro Gaufrido de Alneto, s. th. pr., committit praesens generale Capitulum, in plenaria Ordinis potestate. 53.   Quoniam per Capitulorum generalium celebrationem mores reformantur, virtutes promoventur et vitia corriguntur, et unitas Ordinis conservatur, praeterquam primi patres Ordinis institutores abbatibus Capitula generalia tempore suo non visitantibus diversas poenas infligendas statuere, quas poenas Summi Pontifices ratas habentes, novas etiam poenas superaddere, quibus non obstantibus tam plurimi abbates nec Capitulum ipsum visitant generale, nec se excusant, poenas ipsas ipso facto incurrentes, super quo providere volens praesens Capitulum generale et Ordinem ad suam primaevam puritatem et sanctitatem reducere cupiens, per praesentes citat peremptorie omnes et singulos abbates Ordinis universi ad comparendum personaliter in proximo Capitulo generali, cessante legitimo impedimento, et ubi legitime fuerint impediti, per suos procuratores iuxta formam Ordinis legitime fundatos, et omnes et singulos abbates in ipso Capitulo non comparituros per se, ut fertur, aut suos procuratores : Ex nunc prout ex tunc praesens Capitulum declarat poenas Ordinis incurrisse, ipsosque ad minus suspendit, quoadusque iuxta Ordinis statuta debite Ordini suo satisfecerint, cum protestatione de ulteriore processu contra ipsorum quemlibet fiendo, et sub aliis clausulis fiendis, committitque praesens generale Capitulum domino Cistercii et quatuor primis, quatinus praesentem diffinitionem ubilibet debitae executioni demandare debeant. 54.   Item, timentes illius prophetae comminationem  quia scientiam repulisti, repellam te ne sacerdotio fungaris , in abbates Ordinis universi, qui scolares ad studia generalia non miserint, prout in *Benedictina* continetur, poenas in ipsa contentas, nisi infra duos menses a data praesentium debitum suum fecerint, praesens Capitulum generale incurrisse declarat, visitatoribus omnibus et singulis praecipiendo, ut super hoc debite attendant et defectuosos debite puniant. 55.   Item, quia contributiones et subsidia in Capitulis generalibus ideo institui consueverunt ut Ordo in suo esse conservetur, propter quod contributiones et subsidia non solventes tempore debito diversas poenas excommunicationis et suspensionis ipso facto incurrisse declaraverunt Summi Pontifices et Ordo ipse, super hoc multa decreta dederunt, prout ex ipsis statutis eius clarius patet ; quibus non obstantibus tam plurimi abbates reperiuntur super hoc negligentes et inobedientes, alii contributiones et subsidia penitus non solvendo, alii vero quottas sibi impositas non curando, sed ad beneplacitum modicum quid conferendo, et Ordinem semper in aliquo defraudando, super quo providere volens praesens generale Capitulum et animarum saluti consulere, abbates et officiarios monasteriorum Ordinis universi, qui quottas contributionum sibi impositas iuxta registra Ordinis antiqua solvere recusaverint, aut contempserint, postquam super hoc debite fuerint requisiti, praesens Capitulum generale poenas in statutis Ordinis contentas ipso facto incurrisse declarat, ipsos et eorum quemlibet a divinis suspendendo, et si animo indurato per quindenam sententiam suspensionis sustinuerint, eorum quemlibet his in scriptis suspendit ab omni administratione spirituali suarum domorum, quousque quod praecipitur opere compleant, illis solum exceptis cum quibus auctoritate Capituli generalis fuerit in parte vel in toto dispensatum ; allegantes consuetudines tamquam conspiratores puniantur, committitque praesens generale Capitulum domino Cistercii et quatuor primis, quatinus praesentem diffinitionem per se aut alios debitae executioni demandare debeant. 56.   Abbatatum (*sic*) praesens generale Capitulum citat ad comparendum personaliter in proximo Capitulo generali, semota penitus omni excusatione. 57.   Item, cupiens Ordinem ad suam primaevam ducere sanctitatem, sub poenis in antiquis statutis Ordinis contentis, inhibet praesens Capitulum generale abbatibus et regiminum praesidentibus Ordinis universi, ne amodo permittant quascumque mulieres cameras suas intrare, aut loca regularia frequentare, nisi prout in ipsis antiquis statutis continetur. 58.   Item, quia plurimae moniales habitum non deferunt saltem suo Ordini competentem, sub poena apostasiae et excommunicationis praecipit et mandat praesens Capitulum generale abbatissis et monialibus Ordinis universi, quatinus amodo portent et deferant tempore laboris tunicam albam et scapulare nigrum desuper, et alio tempore cucullam honestam, et desuper rotundam et bene sutam ; et quibus conceditur portare mantellum, quod ipsum portent honeste et sine longa cauda ; praecipiendo sub poena depositionis ipsis abbatissis et monialibus, ne quascumque personas masculini sexus permittant in suis cameris aut domibus pernoctare, sed quod domos suas teneant bene serratas, completorio decantato, sic quod nec ipsae exire, nec aliquis ad ipsas intrare valeat. 59.   Item, quia in multis monasteriis monialium paucissimae et quasi nullae habitant moniales, propter quod multa bona distrahuntur et deperduntur, multaeque litterae sigillantur in praeiudicium monasteriorum non modicum, praesens generale Capitulum statuit et ordinat quod in monasteriis illis in quibus dumtaxat sunt tres aut quatuor moniales vel quinque, sigillum conventus penes visitatorem ipsarum aut viciniorem abbatem custodiatur, et nulla littera sigilletur ipso sigillo conventus, nisi de licentia et consensus ipsius abbatis ; omnes vero alias litteras sigillatas praesens generale Capitulum cassat, irritat et annullat. 60.   Item, quia ex obligatione abbatum nimium Ordo gravatur, et eiusdem privilegia enervantur, sub poena depositionis ipso facto a suis dignitatibus inhibet praesens Capitulum generale abbatibus, abbatissis, aliisque Ordinis personis universi, ne amodo se et sua submittant iurisdictioni cuiuscumque personae, cuiuscumque provinciae existant, etiam si rex, dux aut episcopus, nisi iurisdictioni sui Ordinis aut Capituli generalis. 61.   Item, Capitulum generale notum facit universis se habere privilegium, qualiter abbas aliquis aut Ordinis monachus, non obstante quod sit capellanus honoris Summi Pontificis aut alicuius ex dominis cardinalibus, quod per hoc non eximitur a iurisdictione, punitione et correctione suorum Praelatorum et Capituli generalis, ac si capellanus huiusmodi non foret ; praesens Capitulum generale praecipit et mandat sub poena apostasiae debita fratri Ioanni Heysten, s. th. pr., quatinus infra duos menses a data praesentium se praesentet domino Morimundi, s. th. pr., aut quod sibi manifestet qualiter a sua professione fuerit absolutus. 